CELEX: 32010H0250
Language: da
Date: 2010-04-28 00:00:00
Title: Kommissionens henstilling af 28. april 2010 om initiativet til fælles programmering af forskningsindsatsen Sund kost giver et sundt liv

1.5.2010   
            
            
               DA
            
            
               Den Europæiske Unions Tidende
            
            
               L 110/36
            
         KOMMISSIONENS HENSTILLING
   af 28. april 2010
   om initiativet til fælles programmering af forskningsindsatsen »Sund kost giver et sundt liv«
   (2010/250/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde, særlig artikel 181, stk. 2, og
   ud fra følgende betragtninger:
   
               (1)
            
            
               Borgernes sundhed er af afgørende betydning for EU's vækst og velstand.
            
         
               (2)
            
            
               I løbet af de seneste 30 år er der konstateret en dramatisk øget forekomst af overvægt og fedme i EU's befolkning, især blandt børn.
            
         
               (3)
            
            
               Den negative udvikling med hensyn til dårlig ernæring og lav fysisk aktivitet i hele den europæiske befolkning fortsætter.
            
         
               (4)
            
            
               Der er en øget forekomst af antallet af kroniske lidelser, såsom hjerte-kar-sygdomme, forhøjet blodtryk, type 2-diabetes, slagtilfælde, visse kræftformer, muskel- og knoglelidelser og sågar en række psykiske lidelser.
            
         
               (5)
            
            
               Hvis almindelige livsstilsrelaterede risikofaktorer, herunder bl.a. kostrelaterede faktorer, blev elimineret, kunne omkring 80 % af alle hjertesygdomme, slagtilfælde og tilfælde af type 2-diabetes og 40 % af alle kræftsygdomme undgås.
            
         
               (6)
            
            
               På sit møde den 3. december 2009 anerkendte Rådet (konkurrenceevne) »Sundhed, fødevarer og forebyggelse af kostrelaterede sygdomme« (titlen blev senere ændret til »Sund kost giver et sundt liv«) som et område, hvor fælles programmering ville skabe stor merværdi for medlemsstaternes nuværende opsplittede forskningsindsats. Rådets konklusioner omfatter derfor en anerkendelse af nødvendigheden af at lancere et initiativ til fælles programmering af dette område og en opfordring til Kommissionen om at bidrage til udarbejdelsen af dette initiativ. Rådet bekræftede ligeledes, at fælles programmering er en proces, som medlemsstaterne styrer, og at Kommissionen fungerer som formidler.
            
         
               (7)
            
            
               Fælles programmering af forskning i fødevarer og sundhed vil gøre det muligt at koordinere forskningen i indvirkningen af livsstil og kost på sundhedstilstanden og bidrage væsentligt til udviklingen af et fuldt operationelt europæisk forskningsområde for forebyggelse af kostrelaterede sygdomme samt styrke Europas førende position og konkurrenceevne på dette område.
            
         
               (8)
            
            
               For at sikre effektivitet i medlemsstaternes fælles indsats for fødevarer og sundhed bør de opstille og gennemføre en strategisk forskningsdagsorden, der bygger på en fælles tilgang til forebyggelse af kostrelaterede sygdomme.
            
         
               (9)
            
            
               Med henblik på at sikre en effektiv styring af de fælles foranstaltninger, der skal træffes, bør medlemsstaterne oprette et fælles forvaltningsorgan med mandat til at opstille fælles betingelser, regler og procedurer for samarbejde og koordinering og til at overvåge gennemførelsen af den strategiske forskningsdagsorden.
            
         
               (10)
            
            
               For at nå de mål, der opstilles i denne henstilling, bør medlemsstaterne samarbejde med Kommissionen om at undersøge mulige initiativer fra Kommissionens side med henblik på at bistå medlemsstaterne med at opstille og gennemføre den strategiske forskningsdagsorden.
            
         
               (11)
            
            
               For at gøre det muligt for Kommissionen at aflægge rapport til Europa-Parlamentet og Rådet bør medlemsstaterne jævnligt aflægge rapport til Kommissionen om, hvordan gennemførelsen af denne fælles programmering skrider frem —
            
         VEDTAGET DENNE HENSTILLING:
   
               1)
            
            
               Medlemsstaterne tilskyndes til at udvikle en fælles vision for, hvordan et samarbejde og en koordinering af forskning på europæisk plan kan bidrage til at forbedre forebyggelsen af kostrelaterede sygdomme.
            
         
               2)
            
            
               Medlemsstaterne tilskyndes til at opstille en strategisk forskningsdagsorden med forskningsbehov og -mål på mellemlang til lang sigt for forebyggelse af kostrelaterede sygdomme. Den strategiske forskningsdagsorden bør indeholde en gennemførelsesplan med højt prioriterede mål og tidsfrister samt en nærmere angivelse af, hvilke foranstaltninger, instrumenter og ressourcer der er nødvendige for gennemførelsen af den strategiske forskningsdagsorden.
            
         
               3)
            
            
               Medlemsstaterne tilskyndes til at inddrage nedenstående foranstaltninger i den strategiske forskningsdagsorden og gennemførelsesplanen:
               
                           a)
                        
                        
                           kortlægning og udveksling af oplysninger om relevante nationale programmer og forskningsaktiviteter
                        
                     
                           b)
                        
                        
                           kortlægning af områder eller forskningsaktiviteter, der med fordel vil kunne koordineres, være omfattet af fælles forslagsindkaldelser eller samling af ressourcer
                        
                     
                           c)
                        
                        
                           udveksling af oplysninger, ressourcer, god praksis, metoder og retningslinjer, især i forbindelse med fastlæggelsen af store kohorter og kliniske undersøgelser
                        
                     
                           d)
                        
                        
                           fastlæggelse af procedurerne, herunder kvalitetskriterier, for den fælles forskningsindsats på de i litra b) nævnte områder
                        
                     
                           e)
                        
                        
                           deling af den eksisterende forskningsinfrastruktur, hvor dette er relevant, eller udvikling af nye faciliteter, såsom koordinerede databaser, biobanker eller modeller for ekstrapolation af data til mennesker
                        
                     
                           f)
                        
                        
                           eksport og formidling af viden, innovation og tværfaglige tilgange og sikring af, at forskningsresultater til forbedring af Europas konkurrenceevne og beslutningstagning udnyttes effektivt
                        
                     
                           g)
                        
                        
                           tilskyndelse og støtte til et tættere samarbejde mellem den offentlige og private sektor samt åben innovation mellem forskellige erhvervssektorer
                        
                     
                           h)
                        
                        
                           oprettelse af netværk af eksisterende centre med speciale inden for navnlig forbrugervidenskab, ernæring og forarbejdningsteknologier.
                        
                     
         
               4)
            
            
               Medlemsstaterne tilskyndes til at oprette et fælles forvaltningsorgan for forebyggelse af kostrelaterede sygdomme med mandat til at opstille fælles betingelser, regler og procedurer for samarbejde og koordinering og til at overvåge gennemførelsen af den strategiske forskningsdagsorden.
            
         
               5)
            
            
               Medlemsstaterne tilskyndes til at gennemføre den strategiske forskningsdagsorden i fællesskab, herunder via deres nationale forskningsprogrammer eller øvrige nationale forskningsaktiviteter.
            
         
               6)
            
            
               Medlemsstaterne tilskyndes til at samarbejde med Kommissionen om at undersøge mulige initiativer fra Kommissionens side med henblik på at bistå medlemsstaterne med at opstille og gennemføre den strategiske forskningsdagsorden og om at koordinere de fælles programmer med andre EU-initiativer på dette område.
            
         
               7)
            
            
               Medlemsstaterne tilskyndes til jævnligt at aflægge rapport til Kommissionen om, hvordan gennemførelsen af dette initiativ til fælles programmering skrider frem.
            
         
      Udfærdiget i Bruxelles, den 28. april 2010.
      
         
            På Kommissionens vegne
         
         Máire GEOGHEGAN-QUINN
         
            Medlem af Kommissionen